STANOVY

OBČIANSKEHO ZDRUŽENIA ZUŠKA

**Článok I**

**Všeobecné ustanovenia**

Názov združenia: ZUŠKA

Sídlo združenia: Partizánska 290/17, 907 01 Myjava

Cieľ združenia: Občianske združenie ZUŠKA je nepolitické, dobrovoľné, záujmové združenie občanov, pôsobiacich na území Slovenskej republiky.

Združenie je samostatnou právnickou osobou, ktorá môže vo svojom mene nadobúdať práva a povinnosti. Jej cieľom je morálna, materiálna a finančná podpora výučby a rozvoja duchovných hodnôt na Základnej umeleckej škole Partizánska 290/17 Myjava. Každý z členov je povinný vyvíjať činnosť na dosiahnutie dojednaného účelu, spôsobom určeným v stanovách a zdržať sa akejkoľvek činnosti, ktorá by mohla znemožniť alebo sťažiť dosiahnutie tohto účelu.

Za týmto účelom bude združenie získavať finančné a materiálne prostriedky a bude podporovať:

* rozvoj talentu a iniciatívy žiakov Základnej umeleckej školy Myjava,
* špeciálne programy a projekty,
* reprezentantov školy na podujatiach,
* tematické zájazdy a študijné pobyty žiakov a pedagógov školy,
* výstavnú a propagačnú činnosť školy, jej žiakov a pedagógov,
* nákup odbornej literatúry a časopisov do školskej knižnice,
* zlepšenie vybavenosti školy.

**Článok II**

**Členstvo v združení**

1. Členom združenia môže byť fyzická osoba, ktorá spĺňa tieto predpoklady:

* je plne spôsobilá na právne úkony,
* je bezúhonná.

1. Členom združenia môže byť aj právnická osoba, zastúpená svojim štatutárnym orgánom, ktorý musí spĺňať podmienky, ako fyzická osoba podľa bodu 1. článku II.
2. Členmi združenia môžu byť zamestnanci a rodičia žiakov Základnej umeleckej školy Myjava. Združenie prijme a zapíše do zoznamu členov združenia fyzické a právnické osoby, ktoré spĺňajú predpoklady uvedené v článku II, bod 1. v lehote do jedného mesiaca odo dňa podania písomnej žiadosti. O prijatí rozhoduje správna rada združenia.
3. Členstvo v združení môže byť zrušené správnou radou združenia v týchto prípadoch:

* ak člen združenia zomrel alebo bol vyhlásený za mŕtveho,
* ak člen združenia bol pozbavený spôsobilosti na právne úkony alebo jeho spôsobilosť na právne úkony bola obmedzená,
* ak člen združenia požiada o zrušenie svojho členstva (dobrovoľné vystúpenie),
* ak člen združenia bol právoplatne odsúdený za úmyselný trestný čin,
* ak člen združenia bol právoplatne odsúdený za trestný čin, ktorého sa dopustil pri vykonávaní činnosti v združení,
* ak mu bolo uložené disciplinárne opatrenie pre obzvlášť hrubé porušenie povinnosti člena združenia.

**Článok III**

**Práva a povinnosti členov združenia**

1. Členovia združenia pri výkone činnosti v združení majú právo:

* podieľať sa na činnosti združenia,
* voliť a byť volení do orgánov združenia,
* obracať sa na orgány združenia s námetmi a sťažnosťami a žiadať o stanovisko,
* byť informovaní o činnosti a o rozhodnutiach orgánov združenia.

1. Členovia združenia sú pri výkone činnosti v združení povinní:

* dodržiavať všetky platné právne normy a predpisy týkajúce sa výkonu činnosti realizovaných v združení,
* dodržiavať stanovy a ďalšie predpisy, ktoré podrobne ukladajú povinnosti členom združenia.

**Článok IV**

**Zánik členstva**

1. Členstvo v združení zaniká:

* vystúpením – členstvo zaniká dňom doručenia písomného oznámenia člena o vystúpení zo združenia,
* úmrtím fyzickej osoby, resp. zánikom právnickej osoby,
* zánikom združenia,
* vyškrtnutím z dôvodu nečinnosti člena,
* vylúčením, ak člen opätovne a napriek výstrahe porušuje členské povinnosti alebo z iných dôležitých dôvodov. O vylúčení rozhoduje príslušný orgán, určený v stanovách. Proti rozhodnutiu o vylúčení má právo podať člen odvolanie na najvyšší orgán združenia.

**Článok V**

**Orgány združenia**

1. Orgánmi združenia sú:

* zhromaždenie členov združenia,
* správna rada,
* dozorná rada.

1. Zhromaždenie združenia je najvyšším orgánom združenia. Ostatné orgány sú ním volené. Volebné obdobie orgánov združenia je 3 roky. Funkcie v orgánoch združenia sú čestné. Za výkon funkcie môže byť priznaná primeraná odmena a náhrady hotových výdavkov.

**Článok VI**

**Zhromaždenie členov združenia**

1. Zhromaždenie členov združenia zvoláva správna rada najmenej raz za jeden rok. Ak o to požiada polovica členov združenia, správna rada je povinná zvolať zhromaždenie členov združenia do dvoch mesiacov.
2. Člen združenia môže písomne poveriť iného člena, aby ho zastúpil na zhromaždení združenia. Zastúpený člen sa považuje za prítomného.
3. Zhromaždenie členov združenia rozhoduje o všetkých základných otázkach a to najmä:

* volí a odvoláva členov správnej rady a ostatných orgánov združenia a určuje ich počty,
* schvaľuje vnútorný poriadok združenia, rokovací a volebný poriadok,
* môže rušiť alebo meniť rozhodnutia správnej rady združenia,
* schvaľuje výšku primeranej náhrady za činnosť vo funkciách v orgánoch duženia,
* rozhoduje o ďalších veciach, ktoré si vyhradí,
* rozhoduje o zmene stanov a zániku združenia.

**Článok VII**

**Správna rada**

1. Úlohou správnej rady je riadiť činnosť združenia medzi zhromaždeniami združenia. Správna rada je uznášaniaschopná, ak je prítomná nadpolovičná väčšina členov správnej rady. Na platnosť rozhodnutia je potrebný súhlas nadpolovičnej väčšiny prítomných členov správnej rady. V prípade rovnosti hlasov rozhoduje hlas predsedu.
2. Správna rada:

* zvoláva zhromaždenie členov združenia,
* rozhoduje o prijatí nových členov a vedie zoznam členov združenia,
* spravuje majetok združenia,
* informuje členov o činnosti združenia,
* vykonáva ďalšiu činnosť, pokiaľ nepatrí iným orgánom združenia.

1. Správna rada združenia volí a odvoláva spomedzi svojich členov predsedu a podpredsedu združenia. Predseda a podpredseda združenia zastupujú združenie navonok a konajú v jeho mene vo všetkých veciach. Vykonávajú neodkladné rozhodnutia v čase medzi zasadnutiami správnej rady a riadia činnosť združenia. Predseda a podpredseda konajú samostatne.
2. Správna rada združenia sa schádza spravidla raz do roka. Schôdze správnej rady zvoláva predseda alebo podpredseda združenia, ak nie je určené inak.

**Článok VIII**

**Dozorná rada**

1. Dozorná rada je navrhovaná z radov rodičov žiakov školy. Má dvoch členov, ktorých volí zhromaždenie združenia. Členovia dozornej rady nemôžu byť zároveň členmi správnej rady.
2. Úlohou dozornej rady je:

* kontrolovať plnenie uznesení zhromaždenia členov združenia a činnosť správnej rady združenia. Za týmto účelom má prístup ku všetkým dokladom združenia,
* dohliada na riadny výkon činností vykonávaných v rámci združenia,
* kontroluje hospodárenie združenia,
* volí zo svojich členov predsedu, ktorý riadi činnosť dozornej rady,
* je oprávnená požiadať správnu radu o zvolanie zhromaždenia členov v prípade, že v rámci svojej kontrolnej činnosti zistí také skutočnosti, ktoré sú dôležité pre samu činnosť združenia. Ak správna rada nezvolá zhromaždenie členov združenia do jedného mesiaca odo dňa doručenia písomnej žiadosti dozornej rady správnej rade (predsedovi alebo podpredsedovi), dozorná rada zvolá zhromaždenie členov združenia do jedného mesiaca odo dňa uplynutia lehoty pre zvolanie zhromaždenia správnou radou.

**Článok IX**

**Hospodárenie združenia**

1. Majetok združenia tvoria:

* dary sponzorov,
* prostriedky získané pri organizovaní rôznych aktivít v rámci cieľov činnosti združenia,
* prostriedky, získané z grantov a finančnej podpory,
* príjmy, získané z vykonávania hospodárskej činnosti v súlade s vyššie uvedeným účelom vzniku združenia.

1. Za hospodárenie a vedenie účtovníctva združenia zodpovedá správna rada združenia.
2. Združenie zriadi účet v mieste sídla na základe prideleného IČO štatistickým úradom. Podpisové právo na dispozíciu s finančnými prostriedkami majú predseda a podpredseda združenia. Títo sú aj štatutárnymi zástupcami, konajúcimi v mene združenia. Svojim rozhodnutím poveria člena združenia dispozíciou s peňažnými operáciami, ktoré sú nevyhnutné pre výber finančnej hotovosti v peňažnom ústave. Na zmenu, zrušenie účtu, príp. zriadenie ďalšieho účtu je potrebný súhlas minimálne jedného člena správnej rady. Výdavky združenia, vyplývajúce z jeho činnosti sa uhrádzajú z prostriedkov združenia.
3. Členovia združenia vyúčtujú dosiahnutý hospodársky výsledok príslušného roka každoročne, vždy k 31. 1. nasledujúceho roka. Účtovné výkazy budú uschovávané u správcu združenia a sú k dispozícii k nahliadnutiu všetkým členom združenia. Správca zodpovedá za svoju činnosť zhromaždeniu členov združenia.

**Článok X**

**Zánik združenia**

1. Združenie zaniká:

* dobrovoľným rozpustením alebo zlúčením s iným združením,
* právoplatným rozhodnutím Ministerstva vnútra o jeho rozpustení.

1. Pri zániku združenia sa koná majetkové vysporiadanie. Majetkové vysporiadanie vykoná likvidátor určený správnou radou združenia. Likvidátorom môže byť fyzická osoba a musí byť člen združenia.

**Článok XI**

**Prechodné ustanovenia**

1. Členovia prípravného výboru sa dňom registrácie združenia stávajú automaticky členmi združenia. Majú povinnosť:

* oznámiť vznik združenia spolu s podmienkami pre prijatie potenciálnych členov,
* zvolať zhromaždenie členov združenia do troch mesiacov odo dňa registrácie združenia.

1. Členovia prípravného výboru sa do konca zhromaždenia členov združenia stávajú členmi prvej správnej rady. Ich funkčné obdobie sa končí dňom konania zhromaždenia členov združenia.

**Článok XII**

**Záverečné ustanovenia**

1. Podrobnosti o organizácii združenia upravuje vnútorný poriadok združenia. Náležitosti o voľbách upraví volebný poriadok.

V Myjave, 12. 10. 2016

.............................................

.............................................

.............................................